དེ་ཡང་ཁོང་གི་བཟའ་ཟླ་གསར་པ་ཇོ་སེ་ཕིན་ཞེས་པ་དེ་ཁ་ལག་བཟོ་སྟངས་སྦྱོང་སྐབས།རྒྱུན་དུ་ལག་པར་འཚིག་སྐྱོན་བྱུང་བའམ་རྨས་སྐྱོན་ཡོང་གི་ཡོད།སྐབས་དེ་དུས་ཨཱ་རལ་ཌིག་སོན་ནི་སྨན་པས་བེད་སྤྱོད་བྱེད་པའི་ཀོ་ཡོལ་དང༌སེང་རས་ལས་གྲུབ་པའི་རྨ་རས་བཟོ་མཁན་གྱི་བཟོ་གྲྭ་ཇོན་སོན་དང་ཇོན་སོན་ཞེས་པའི་ནང་ལས་ཀ་བྱེད་ཀྱི་ཡོད་པས།ཁོང་གི་ཁྱིམ་ནང་གོང་གསལ་རྨ་རས་མང་པོ་བེད་སྤྱོད་བྱས་ཆོག་ཆོག་ཡོད།བྱས་ཙང་ཁོང་གིས་རང་གི་བཟའ་ཟླར་རྨས་སྐྱོན་ག་དུས་བྱུང་ནའང་བརྩེ་བ་ཆེན་པོའི་ངང༌།རྨས་སྐྱོན་བྱུང་སར་སེང་རས་ལས་གྲུབ་པའི་རྨ་ཁེབ་དང་ཀོ་ཡོལ་སྦྱོར་གྱི་ཡོད།འོན་ཀྱང་རྨ་ཁེབ་དེ་ཡང་ཡང་གོག་ཡོང་བ་མ་ཟད་སྦྱོར་སྐབས་ཀྱང་དཀའ་ངལ་ཆེན་པོ་ཡོད།བྱས་ཙང་ཁོང་ལ།རྨ་ལ་རན་ཞིང༌།སྦྱར་ཆོག་ཆོག་ཡོད་པ།སྦྱར་ཟིན་རྗེས་གཙང་མ་དང་བརྟན་པོར་སྡོད་ཐུབ་པའི་སྟབས་བདེའི་རྨ་རས་ཤིག་བཟོ་རྒྱུའི་བསམ་བློ་བྱུང༌།དེ་ནི་ང་ཚོས་གོང་དུ་གླེང་བའི་དགོས་མཁོ་ཞེས་པ་དེ་རེད།